Taxidrywer vas vir moord op polisiemanFoto: SAPD, Facebook ŉ Taxibestuurder is in hegtenis geneem in verband met die moord op ŉ Oos-Randse polisiebeampte. Lt.kol. Lungelo Dlamini, provinsiale polisiewoordvoerder, het gesê die polisiebeampte, konst. Matsi Jacob Manabile (30), was van diens af toe hy na bewering Sondagaand in ŉ rusie met die taxibestuurder in Diepsloot betrokke geraak het. “Die verdagte het ŉ mes uitgeruk en die polisiebeampte daarmee in die bolyf gesteek. Die beampte is na ŉ hospitaal geneem waar hy aan sy beserings beswyk het. Die taxibestuurder is op die toneel in hegtenis geneem,” het Dlamini gesê. Die oorsaak van die rusie is nie bekend nie en word ondersoek. Manabile was verbonde aan die Norkempark-polisiestasie in Kempton Park. Die taxibestuurder verskyn Dinsdag in die Randburg-landdroshof op aanklag van moord.